ตลท.หวังแชมป์หุ้น‘อาเซียน’
เฟ้นหาสินค้าชั้นดีป้อนตปท.ติงตลาดแรงไม่ตั้งเป้าวอลุม
17 ม.ค. 2556

เฟ้นหาสินค้าชั้นดีป้อนตปท.ติงตลาดแรงไม่ตั้งเป้าวอลุม
ตลาดหลักทรัพย์เปิดแผนปี 2556 เน้นคุณภาพเข้ม เฟ้นหาบริษัทชั้นดี สร้างตลาดใหญ่ขึ้นส่งหุ้นไทยเป็นแชมป์ในจอเรดาร์ต่างชาติ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า มูลค่าการซื้อขายของตลาดหุ้นในระดับปัจจุบัน สูงกว่าตลาดหุ้นสิงคโปร์ และสูงที่สุดในเอเชียตะวันออกเฉียงใต้ โดยเป้าหมายต่อไปที่ต้องการจะผลักดันให้ขึ้นเป็นอันดับ 1 คือ จำนวนบริษัทที่มีสภาพคล่องสูงในระดับที่นักลงทุนต่างชาติสามารถลงทุนได้ หรือต้องมีมูลค่าตลาด (มาร์เก็ตแคป) ประมาณ 3 หมื่นล้านบาทขึ้นไป และมีการซื้อขายเฉลี่ยต่อวัน 300 ล้านบาท ซึ่งขณะนี้มีจำนวน 23 บริษัท อยู่ในระดับเท่ากับตลาดหุ้นสิงคโปร์แล้ว 
ในแง่ของมาร์เก็ตแคปนั้น ก็เป็นหนึ่งในเป้าหมายที่ต้องการเป็นอันดับ 1 ในภูมิภาคนี้ แต่ยอมรับว่าอาจต้องใช้เวลา เนื่องจากปัจจุบันมาร์เก็ตแคปจำนวน 12 ล้านล้านบาท แม้ว่าจะเพิ่มขึ้น 41% จากปี 2554 และคิดเป็นสัดส่วน 103% ของขนาดเศรษฐกิจ แต่ยังรั้งอันดับ 4 เป็นรองจากสิงคโปร์ มาเลเซีย และอินโดนีเซีย ตามลำดับ 
สำหรับปี 2555 มูลค่าการซื้อขายของตลาดหุ้นไทยทำสถิติสูงที่สุดในภูมิภาคอาเซียน ที่ 32,304 ล้านบาทต่อวัน เพิ่มขึ้น 9.6% ทำให้ปีนี้ ตลาดหลักทรัพย์ไม่ได้กำหนดเป้าหมาย เนื่องจากเห็นว่าเพียง 15 วันของปี 2556 มีการขยายตัวก้าวกระโดดถึง 60% หรือขึ้นมาแตะระดับ 5.1 หมื่นล้านบาทแล้ว แม้ว่าจะเป็นสัญญาณที่ดี แต่ไม่ต้องการให้ตลาดหุ้นขยายตัวร้อนแรงเกินไป แต่ควรมีเป้าหมายระยะยาวให้ได้ระดับ 1 แสนล้านบาท 
“มูลค่าการซื้อขายที่เพิ่มขึ้นมาจากหลายปัจจัย แต่ก็มีความเป็นห่วง เพราะหุ้นบางตัวมีอัตรากำไรเทียบกับกำไรสุทธิต่อหุ้น (พี/อี) สูงเกิน 40 เท่า ดังนั้นนักลงทุนต้องติดตามผลกำไรของหุ้นเหล่านี้จะสามารถโตก้าวกระโดดได้ทุกปีหรือไม่” นายจรัมพร กล่าว 
ตลาดหลักทรัพย์ยังตั้งเป้าหมายมาร์เก็ตแคปจากบริษัทจดทะเบียน (บจ.) เพิ่มทุนและ บจ.ใหม่จำนวน 2.2 แสนล้านบาท และเพิ่มจำนวนผู้ลงทุนเปิดบัญชีหุ้นและอนุพันธ์